कपिल सिब्बल ने यह पहल करके जताने की कोशिश की है कि फिक्सिंग मामले में सरकार बहुत चिंतित है। इसीलिए वह कारगर कानून बनाने के लिए तैयार है। संकेत दिए गए हैं कि संसद के मानसून सत्र तक यह कानून बना दिया जाएगा। केंद्रीय खेल मंत्री जितेंद्र सिंह तो यही कह रहे हैं कि श्रीनिवासन को देश का मूड देखकर खुद फैसला कर लेना चाहिए। इस मामले में सीधे तौर पर उनका मंत्रालय दखल नहीं देने जा रहा। जबकि, कांग्रेस के राष्ट्रीय प्रवक्ता भक्तचरण दास यही कह रहे हैं कि जब भांजे के चक्कर में रेलमंत्री पवन बंसल इस्तीफा दे सकते हैं, तो ‘दामाद जी’ के चक्कर में श्रीनिवासन कैसे बचे रहे सकते हैं? लेकिन, इसका फैसला सरकार नहीं, बीसीसीआई ही लेगी।